2021. gada 28. janvārī Noteikumi Nr. 67

Rīgā (prot. Nr. 10 22. §)

**Eiropas Ekonomikas zonas finanšu instrumenta 2014.–2021.gada perioda programmas "Vietējā attīstība, nabadzības mazināšana un kultūras sadarbība" projektu iesniegumu atklātā konkursa "Atbalsts profesionālās mākslas un kultūras produktu radīšanai bērnu un jauniešu auditorijai" īstenošanas noteikumi**

Izdoti saskaņā ar

Eiropas Ekonomikas zonas finanšu instrumenta

un Norvēģijas finanšu instrumenta

2014.–2021. gada perioda vadības likuma

15. panta 2. un 12. punktu

**I. Vispārīgie jautājumi**

1. Noteikumi nosaka Eiropas Ekonomikas zonas finanšu instrumenta 2014.–2021. gada perioda programmas "Vietējā attīstība, nabadzības mazināšana un kultūras sadarbība" (turpmāk – programma) projektu iesniegumu atklātā konkursa "Atbalsts profesionālās mākslas un kultūras produktu radīšanai bērnu un jauniešu auditorijai" (turpmāk – atklātais konkurss):

* 1. mērķi un pieejamo finansējumu;
	2. prasības projektu iesniegumu iesniedzējiem un projektu partneriem;
	3. projektu atbalstāmās darbības un izmaksu attiecināmības nosacījumus;
	4. projektu iesniegumu vērtēšanas kritērijus;
	5. grozījumu izdarīšanas nosacījumus projekta līgumā un projekta līguma vienpusēja uzteikuma kārtību.

2. Atklātā konkursa mērķis ir sniegt atbalstu tādu kultūras un mākslas norišu veidošanai, kas uzlabo profesionālās laikmetīgās mākslas un kultūras pieejamību mērķa grupai visos Latvijas reģionos un paaugstina mērķa grupas iesaisti mākslā un kultūrā.

3. Mērķa grupa ir bērni un jaunieši vecumā no sešiem līdz 18 gadiem.

4. Kopējais atklātajā konkursā pieejamais programmas līdzfinansējums ir 3 192 353 *euro*, ko veido Latvijas valsts budžeta līdzfinansējums 15 procentu apmērā – 478 853 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 2 713 500 *euro*.

5. Atklātais konkurss tiek īstenots divās atlases kārtās:

5.1. pirmajā atlases kārtā pieejamais programmas līdzfinansējums ir 1 915 412 *euro*, ko veido Latvijas valsts budžeta līdzfinansējums 15 procentu apmērā – 287 312 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 1 628 100 *euro*;

5.2. otrajā atlases kārtā pieejamais programmas līdzfinansējums ir 1 276 941 *euro*, ko veido Latvijas valsts budžeta līdzfinansējums 15 procentu apmērā – 191 541 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 1 085 400 *euro*.

6. Maksimālo programmas līdzfinansējuma likmi, kas pieejama vienam projektam, nosaka atbilstoši līdzfinansējuma saņēmēja juridiskajam statusam:

6.1. nepārsniedzot 100 procentu līdzfinansējuma likmi Latvijas Republikas tiešās vai pastarpinātās valsts pārvaldes institūcijām, atvasinātām publiskām personām, citām valsts iestādēm, valsts un pašvaldību kapitālsabiedrībām, kā arī biedrībām un nodibinājumiem;

6.2. nepārsniedzot 85 procentu līdzfinansējuma likmi citām juridiskām personām, kas nav minētas šo noteikumu 6.1. apakšpunktā. Līdzfinansējuma saņēmējs nodrošina savu finansējumu vismaz 15 procentu apmērā no projekta kopējām attiecināmajām izmaksām.

7. Vienam projektam minimāli pieļaujamais programmas līdzfinansējums ir 100 000 *euro*, maksimāli pieļaujamais programmas līdzfinansējums ir 250 000 *euro*.

8. Ja projekta īstenošanas laikā rodas papildu izdevumi vai izmaksu sadārdzinājums, līdzfinansējuma saņēmējs tos sedz no saviem līdzekļiem.

9. Šo noteikumu izpratnē Kultūras ministrija ir programmas partneris. Projekta iesnieguma iesniedzējs sagatavo un iesniedz projekta iesniegumu programmas partnerim atbilstoši atklātā konkursa projektu iesniegumu atlases nolikuma prasībām un šo noteikumu pielikumā minētajiem projektu iesniegumu vērtēšanas kritērijiem.

**II. Prasības projektu iesniegumu iesniedzējiem un projektu partneriem**

10. Projekta iesnieguma iesniedzējs ir:

10.1. Latvijas Republikas publisko vai privāto tiesību juridiskā persona, tiešās vai pastarpinātās pārvaldes iestāde (izņemot pašvaldību un pašvaldības iestādi), kuru pamatdarbība ir kultūras vai radošajā nozarē saskaņā ar Eiropas Parlamenta un Padomes 2013. gada 11. decembra Regulas (ES) Nr. 1295/2013, ar ko izveido programmu "Radošā Eiropa" (2014.–2020. gads) un atceļ Lēmumu Nr. 1718/2006/EK, Lēmumu Nr. 1855/2006/EK un Lēmumu Nr. 1041/2009/EK (turpmāk – Regula Nr. 1295/2013), 2. panta 1. punktā noteikto definīciju;

10.2. Latvijas Republikas pašvaldība vai pašvaldības iestāde partnerībā ar kultūras organizāciju, kas ir Latvijas Republikas publisko vai privāto tiesību juridiskā persona, tiešās vai pastarpinātās pārvaldes iestāde, kuras pamatdarbība ir kultūras vai radošajā nozarē saskaņā ar Regulas Nr. 1295/2013 2. panta 1. punktā noteikto definīciju.

11. Projekta iesnieguma iesniedzējs projektu īsteno kopā ar vienu vai vairākiem donorvalstu partneriem, kas ir donorvalstu publisko vai privāto tiesību juridiskā persona, kuru pamatdarbība ir kultūras vai radošajā nozarē saskaņā ar Regulas Nr. 1295/2013 2. panta 1. punktā noteikto definīciju, kā arī fiziskas personas, kas ir Lihtenšteinas Firstistes likumīgie rezidenti. Partnerība ar vismaz vienu donorvalstu partneri ir obligāta.

**III. Atklātā konkursa projektu atbalstāmās darbības un projektu izmaksu attiecināmības nosacījumi**

12. Projekta iesnieguma iesniedzējs var pretendēt uz līdzfinansējumu, ja projekta iesniegumā ir paredzētas tādas aktivitātes, kas sniedz ieguldījumu abu programmas atklātā konkursa atbalsta virzienu (turpmāk – atbalsta virziens) īstenošanā:

12.1. jaunu profesionālās laikmetīgās mākslas un kultūras produktu radīšana;

12.2. auditorijas attīstība.

13. Atklātajā konkursā atbalstāmas šādas darbības:

13.1. atbalsta virzienā "Jaunu profesionālās laikmetīgās mākslas un kultūras produktu radīšana":

13.1.1. jauna satura un jaunu profesionālās laikmetīgās mākslas un kultūras produktu radīšana vai esoša profesionālās laikmetīgās mākslas un kultūras produkta uzlabošana (piemēram, izrādes, uzvedumi, koncerti, prozas un dzejas lasījumi, izstādes, meistarklases, darbnīcas) kopradē ar donorvalstu projektu partneriem, kas paplašina iespējas mūsdienīgā veidā apgūt izglītības saturu, sekmē personības attīstību un mazina sociālo atstumtību;

13.1.2. mērķa grupas vajadzību un specifikas izpēte;

13.1.3. mērķa grupas iesaiste un mijiedarbība kultūras produkta izstrādes procesā, organizējot diskusijas, darbnīcas u. c., tādējādi veicinot mērķa grupas sadarbību ar radošajiem profesionāļiem un sekmējot kultūras izpratnes un izpausmes kā nozīmīgas 21. gadsimta kompetences veidošanos;

13.1.4. plašākas sabiedrības – vietējās kopienas, izglītības iestāžu, pašvaldību un citu organizāciju – iesaiste kultūras produkta izstrādes procesā;

13.1.5. projekta rezultātā tapušās norises aprobēšana, izrādot vai novadot to plānotajai mērķa grupai;

13.1.6. tādu pasākumu rīkošana, kas vērsti uz izpratnes veidošanu par kultūras procesu lomu sabiedrībā, zināšanu palielināšanu par kultūras sasniegumiem Latvijas un starptautiskā līmenī, kā arī kompetences celšanu kultūras jomā;

13.2. atbalsta virzienā "Auditorijas attīstība":

13.2.1. diskusiju, semināru, pieredzes apmaiņas pasākumu organizēšana, tai skaitā izglītības un kultūras jomas speciālistiem, lietojot jaunas un inovatīvas metodes un tehnikas, lai sekmētu izglītības un kultūras nozaru sadarbību bērnu un jauniešu pakāpeniskas, jēgpilnas saskarsmes veidošanai ar daudzveidīgām kultūras norisēm;

13.2.2. aktivitāšu organizēšana kultūras jomas speciālistiem, lai uzlabotu viņu izpratni un kapacitāti plašākas mērķauditorijas un daudzveidīgu tās segmentu sasniegšanā, tā sekmējot sabiedrības saliedētību un sociālās atstumtības mazināšanu;

13.2.3. kultūras norišu un ar tām saistītu diskusiju un citu pasākumu organizēšana auditorijas attīstības, kultūras izpratnes un izpausmes kompetenču uzlabošanai;

13.2.4. jaunu inovatīvu auditorijas attīstības metožu, paņēmienu un metodoloģiju izstrāde un izmantošana, tai skaitā izmantojot tehnoloģijas;

13.2.5. aktivitāšu organizēšana, kas sekmē kvalitatīvas profesionālās laikmetīgās mākslas un kultūras pieredzi mērķa grupai, kurai nav regulāras saskarsmes ar profesionālo mākslu un kultūru;

13.3. izglītības iestāžu – skolu – iesaiste projekta īstenošanā, nodrošinot sadarbību starp izglītības un kultūras profesionāļiem sekmīgākai mērķa grupas iesaistei abos atbalsta virzienos;

13.4. starptautiska sadarbība un pieredzes apmaiņa starp dažādām kultūras institūcijām abos atbalsta virzienos;

13.5. projekta informācijas un publicitātes pasākumi;

13.6. projekta administrēšana.

14. Projektu ietvaros izmaksas ir attiecināmas, ja tās ir faktiski radušās līdzfinansējuma saņēmējam vai projekta partnerim projekta ietvaros un tās atbilst šādiem nosacījumiem:

14.1. tās ir radušās izmaksu attiecināmības periodā, kas nepārsniedz projekta līgumā noteikto termiņu, bet ne vēlāk par 2024. gada 30. aprīli. Izmaksas, par kurām rēķins izrakstīts izmaksu attiecināmības perioda pēdējā mēnesī, arī tiek uzskatītas par attiecināmajām izmaksām, ja maksājums ir veikts 30 dienu laikā pēc izmaksu attiecināmības perioda beigu datuma;

14.2. tās ir veiktas, ievērojot izmaksu lietderības, ekonomiskuma un efektivitātes principus, publiskā iepirkuma tiesisko regulējumu (ja attiecināms), kā arī noteiktās prasības tirgus priekšizpētes veikšanai un nodrošina caurskatāmu, pārskatāmu, nediskriminējošu, konkurenci nodrošinošu preču un pakalpojumu iegādi;

14.3. tās ir samērīgas un nepieciešamas projekta mērķu un rezultātu sasniegšanai un šo noteikumu 13. punktā noteikto atbalstāmo darbību īstenošanai, un tās ir norādītas projekta līguma budžetā;

14.4. ir nodrošināta atsevišķa grāmatvedības uzskaite par līdzfinansējuma izlietojumu līdzfinansējuma saņēmēja vai projekta partnera (ja attiecināms) grāmatvedības uzskaites reģistros, izmaksas ir identificējamas, nodalītas no pārējām izmaksām un pārbaudāmas, un tās apliecina attiecīgu attaisnojuma dokumentu oriģināli. Izmaksas atbilst tās valsts piemērojamajiem grāmatvedības standartiem, kurā ir reģistrēts līdzfinansējuma saņēmējs vai projekta partneris, un vispārpieņemtajiem grāmatvedības principiem, un tās atbilst piemērojamo nodokļu un sociālās jomas tiesību aktu prasībām.

15. Projektu ietvaros attiecināmas ir šādas izmaksas:

15.1. projekta tiešās attiecināmās izmaksas:

15.1.1. projekta administrēšanas izmaksas (nepārsniedzot 20 procentus no projekta kopējām attiecināmajām izmaksām):

15.1.1.1. projekta vadītāja, projekta vadītāja asistenta, grāmatveža u. c. projekta administrēšanā iesaistītā personāla atlīdzības izmaksas (darba samaksa, sociālās garantijas, atvaļinājumu izmaksas, kas paredzētas ārējos normatīvajos aktos par atlīdzības noteikšanu par darba un amata pienākumu izpildi) ar nosacījumu, ka tās atbilst līdzfinansējuma saņēmēja vai projekta partnera (ja attiecināms) ierastajai atlīdzības politikai. Izmaksas ir attiecināmas, ciktāl tās ir saistītas ar to pasākumu izmaksām, kuras attiecīgajam līdzfinansējuma saņēmējam nebūtu jāveic, ja netiktu ieviests attiecīgais projekts;

15.1.1.2. šo noteikumu 15.1.1.1. apakšpunktā minētā personāla iekšzemes un ārvalstu komandējumu (darba braucienu) izmaksas (dienas nauda, ceļa izdevumi un naktsmītnes izdevumi, ceļojuma apdrošināšana) saskaņā ar izdevumu normām, kas noteiktas normatīvajos aktos par kārtību, kādā atlīdzināmi ar komandējumiem saistītie izdevumi. Donorvalstu projekta partneru projekta administrēšanā iesaistītā personāla komandējumu un darba (dienesta) braucienu izmaksas ir attiecināmas atbilstoši donorvalsts vai citas saņēmējvalsts attiecīgajos normatīvajos aktos noteiktajām normām;

15.1.2. projekta aktivitāšu īstenošanā iesaistītā personāla (piemēram, konsultantu, lektoru, ekspertu) izmaksas:

15.1.2.1. atlīdzība un ar to saistītās izmaksas (sociālās apdrošināšanas maksājumi un sociālās garantijas), kas atbilst līdzfinansējuma saņēmēja vai projekta partnera (ja attiecināms) ierastajai atlīdzības politikai. Izmaksas ir attiecināmas, ciktāl tās ir saistītas ar to pasākumu izmaksām, kuras attiecīgajam projekta īstenotājam nebūtu jāveic, ja netiktu ieviests attiecīgais projekts;

15.1.2.2. iekšzemes un ārvalstu komandējumu (darba braucienu) izmaksas (dienas nauda, ceļa izdevumi un naktsmītnes izdevumi, ceļojuma apdrošināšana)

saskaņā ar izdevumu normām, kas noteiktas normatīvajos aktos par kārtību, kādā atlīdzināmi ar komandējumiem saistītie izdevumi. Donorvalstu un citu Eiropas Ekonomikas zonas finanšu instrumenta saņēmējvalstu ekspertu un projekta partneru pārstāvju komandējumu un darba (dienesta) braucienu izmaksas ir attiecināmas atbilstoši donorvalsts vai citas saņēmējvalsts attiecīgajos normatīvajos aktos noteiktajām normām;

15.1.3. donorvalstu un citu Eiropas Ekonomikas zonas finanšu instrumenta saņēmējvalstu piesaistīto ekspertu atlīdzības izmaksas;

15.1.4. donorvalstu un citu Eiropas Ekonomikas zonas finanšu instrumenta saņēmējvalstu ekspertu, projekta partneru pārstāvju komandējumu un darba (dienesta) braucienu izmaksas (dienas nauda, ceļa izdevumi un naktsmītnes izdevumi, ceļojuma apdrošināšana) atbilstoši donorvalsts vai citas saņēmējvalsts attiecīgajos normatīvajos aktos noteiktajām normām;

15.1.5. ar kultūras produktu radīšanu, izrādīšanu un auditorijas attīstību veicinošu aktivitāšu veikšanu saistītas izmaksas:

15.1.5.1. autoratlīdzības;

15.1.5.2. audiovizuālo materiālu izstrādes izmaksas;

15.1.5.3. projekta īstenošanai nepieciešamo materiālu izmaksas;

15.1.5.4. telpu noma;

15.1.5.5. iekārtu noma;

15.1.6. ar projekta aktivitātēm saistīto pasākumu (t. sk. Latvijā vai donorvalstīs notiekošo sadarbības un pieredzes apmaiņas pasākumu, piemēram, darbnīcu, apmācību, semināru, konferenču) ārpakalpojumu izmaksas:

15.1.6.1. pasākumu organizēšanas izmaksas, piemēram, tehniskā nodrošinājuma izmaksas, telpu nomas maksa;

15.1.6.2. ēdināšanas pakalpojumu izmaksas pasākumu dalībniekiem;

15.1.6.3. tulkošanas pakalpojumu izmaksas;

15.1.7. informācijas un publicitātes pasākumu izmaksas, piemēram, tīmekļvietnes vai tīmekļvietnes sadaļas izveides izmaksas, publikāciju izmaksas un citas ar projekta publicitātes nodrošināšanu saistītās izmaksas;

15.1.8. zvērināta revidenta vai zvērinātu revidentu komercsabiedrības pakalpojumu izmaksas vai iekšējā audita struktūrvienības izmaksas, ja piesaistīts partneris, kas nav reģistrēts Latvijas Republikā;

15.1.9. citas ar projekta īstenošanu saistītās izmaksas, kas nodrošina projekta mērķa un rezultātu sasniegšanu un nav noteiktas šo noteikumu 15.1. apakšpunktā;

15.2. netiešās attiecināmās izmaksas, tai skaitā izmaksas, kas netieši saistītas ar projekta īstenošanas administrēšanu, piemēram, ar telpu nomu, komunālo pakalpojumu izmaksām, kancelejas preču, aprīkojuma un programmatūras iegādes izmaksām. Netiešās attiecināmās izmaksas aprēķina kā vienotu likmi 10 procentu apmērā no šo noteikumu 15.1.1.1. un 15.1.2.1. apakš­punktā minētā personāla tiešajām attiecināmajām atlīdzības izmaksām.

16. Atklātā konkursa ietvaros nav attiecināmas šādas izmaksas:

16.1. projekta iesnieguma sagatavošanas izmaksas;

16.2. ēdināšanas pakalpojumi šo noteikumu 15.1.1.1. un 15.1.2.1. apakš­punktā minētajam personālam un šo noteikumu 15.1.3. apakšpunktā minētajiem ekspertiem, transporta izdevumu kompensācija nokļūšanai no dzīvesvietas līdz darbavietai;

16.3. parāda procenti, aizdevuma apkalpošanas maksa un nokavējuma nauda;

16.4. maksa par finanšu transakcijām un citas finansiālas izmaksas, izņemot tās izmaksas, kas saistītas ar pārskatiem, kurus pieprasa Eiropas Ekonomikas zonas finanšu instrumenta komiteja vai vadošā iestāde vai kuri noteikti piemērojamos tiesību aktos, un līgumā par projekta īstenošanu noteikto finanšu pakalpojumu izmaksas;

16.5. uzkrājumi zaudējumu segšanai vai iespējamo paredzamo saistību izpildei;

16.6. zaudējumi, kas radušies valūtas kursa svārstību dēļ;

16.7. atgūstamais pievienotās vērtības nodoklis;

16.8. izmaksas, ko sedz no citiem avotiem;

16.9. naudas sodi, līgumsodi un tiesvedības izdevumi, izņemot gadījumu, ja tiesāšanās ir nepieciešama projekta mērķu sasniegšanai un ir ar to saistīta;

16.10. pārmērīgi vai nepamatoti izdevumi;

16.11. visi maksājumi, tai skaitā avansa maksājumi un izdevumi par faktiski veiktajām piegādēm, izpildītajiem darbiem un pakalpojumiem, kas veikti ārpus līgumā par projekta īstenošanu noteiktā izdevumu attiecināmības perioda vai ārpus šo noteikumu 14.1. apakšpunktā noteiktā izdevumu attiecināmības perioda;

16.12. aprīkojuma iegādes izmaksas;

16.13. nekustamā īpašuma iegādes izmaksas;

16.14. būvniecības izmaksas;

16.15. transportlīdzekļu iegādes izmaksas;

16.16. ieguldījumi infrastruktūrā un pamatlīdzekļu iegādē;

16.17. šo noteikumu 15.1.1.1. un 15.1.2.1. apakšpunktā minētajam personālam izmaksātās prēmijas, balvas un dāvanas vai jebkurš cits gūtais labums, ja tas nav paredzēts ārējos normatīvajos aktos par atlīdzības noteikšanu par darba un amata pienākumu izpildi;

16.18. citas izmaksas, kas nav minētas šo noteikumu 15. punktā.

17. Šo noteikumu ietvaros nesniedz atbalstu līdzfinansējuma saņēmēja un projekta partnera aktivitātēm, kas ir saimnieciskas un kuras īstenojot plānots gūt ieņēmumus.

**IV.** **Grozījumu izdarīšanas nosacījumi projekta līgumā un projekta līguma vienpusēja uzteikuma kārtība**

18. Grozījumus projekta līgumā veic atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību, ciktāl šo noteikumu 19., 20. un 21. punkts neparedz atšķirīgu grozījumu izdarīšanas kārtību.

19. Ja grozījumi saistīti ar izmaiņām projekta budžetā vienas aktivitātes ietvaros un budžeta pozīcijas izmaksu palielinājums nav lielāks par 10 procentiem no attiecīgajā budžeta pozīcijā plānotajām izmaksām, un to ir iespējams segt no ietaupījumiem citā budžeta pozīcijā, šādu izmaiņu veikšanai nav nepieciešams programmas partnera iepriekšējs saskaņojums. Par šādām izmaiņām līdzfinansējuma saņēmējs programmas partneri informē, iesniedzot projekta pārskatu.

20. Ja grozījumu priekšlikums ietekmē programmas rezultāta un iznākuma rādītājus, tad pirms šāda grozījumu priekšlikuma saskaņošanas programmas partneris to saskaņo ar programmas apsaimniekotāju.

21. Ja ierosināto projekta līguma grozījumu nav iespējams veikt bez grozījuma programmas līgumā, grozījumu projekta līgumā apstiprina pēc tam, kad atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību, donorvalstu institūcijās ir apstiprināts attiecīgais grozījums programmas līgumā.

22. Programmas partnerim ir tiesības vienpusēji atkāpties no projekta līguma jebkurā no šādiem gadījumiem:

22.1. līdzfinansējuma saņēmējs nepilda projekta līgumu, tai skaitā neievēro projekta līgumā noteiktos termiņus;

22.2. līdzfinansējuma saņēmēja pieļautā pārkāpuma dēļ ir iestājušies apstākļi, kas negatīvi ietekmē vai var ietekmēt programmas mērķa, tā iznākuma vai rezultāta rādītāju sasniegšanu.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs